
Физически сблъсъци и обиди на Регионалната конференция на инвалидите в Плевен .Председателят на съюза Красимир  Коцев отказа да заеме позиция, позовавайки се на устава-Нела Пеева

В петък сутринта пред читалище “ЛИК” в Плевен се разигра невиждан до момента в града ни скандал. Случайни хора и  младежи, посещаващи читалището, станаха свидетели на блъскане, крясъци и обиди, отправени от едни към други хора с  увреждания.

Поводът за събирането им пред читалището бе обявената Регионална конференция на Съюза на инвалидите за избор на  ново ръководство и отчет за работата на старото. Скандалът се заформи няколко дни по-рано, когато председателите на  трите най-големи дружества в Плевен получиха писма, че са изключени от съюза заради нарушения, общо определени  като уронващи имиджа на организацията. Тези трима председатели бяха избраните представители на Плевен в  Регионалната конференция, като с изключването им те губеха право на участие. Така над 1 000 души с увреждания и  членове на организацията останаха без представителство на конференцията, която трябваше да определи новото  ръководство, а с това и пътя за развитие на организацията. Това бе причината в този ден пред сградата на читалището, в  което трябваше да се проведе конференцията, да се съберат около 40 души, настояващи представителите им да бъдат  допуснати вътре.

Хората бяха изблъсквани от врата на залата, в която трябваше да се проведе конференцията, без значение че като  членове на Съюза на инвалидите имат право да присъстват. Аргументът бе, че няма достатъчно столове за всички. 

Регионалното ръководство обаче реши че “уставът” е по-важен от хората, и постави “пазачи” на входа на залата. След  като словесните аргументи на протестиращите не бяха нито чути, нито взети под внимание, се стигна до невиждани  сблъсъци на вратата на залата - хора с бастуни и патерици се опитваха да влязат, но бяха грубо изблъсквани навън.

Най-шокиращото в случая бе, че председателят на националното ръководство на Съюза на инвалидите Красимир Коцев,  който бе дошъл като гост на конференцията, не потърси компромисно решение, а остави хората да се блъскат и  надвикват. Аргументите му бяха, че няма правомощия да взема решения. Пасивната му позиция разпали още повече  хората, много от тях решиха, че щом ръководителят на съюза не защитава правата им и допуска подобно  дискриминационно отношение към тях, те няма защо да продължават да бъдат част от тази организация. Абсурдно бе и  обяснението, че хората, които са и членове на Съюза и като такива имат право да присъстват на заседанието, не могат  да бъдат допуснати, защото “няма достатъчно столове”, а освен това били разгневени и щели да провалят  конференцията. По отношение на тримата изключени от съюза председатели на дружествата “Дружба”, “Юнско  въстание” и “Сторгозия”, представители на над 1 000 души с увреждания, бе заявено, че те могат да обжалват пред  регионалната и националната контролна комисия и от тяхното решение зависи дали ще останат членове на Съюза или не.  Дотогава те се считат за изключени, което означава, че според устава на тази организация, определила се като  правозащитна за хората с увреждания, важи принципът “виновен до доказване на противното”.

Представителите на националното ръководство през цялото време настояваха, че не са запознати с проблема и не могат  да вземат становище. Това не бе съвсем вярно, защото още в понеделник изключените председатели сигнализираха в  София за случая. Оттогава до петък обаче членовете на националното ръководство били на посещения в страната и не са  имали време да се запознаят с проблема.

Тази липса на време или желание доведе до скандалния сблъсък в петък, който със сигурност урони имиджа на  организацията повече от каквито и да било действия, послужили за мотив за изключване на тримата председатели от  Плевен.

След драматичните сблъсъци пред сградата на читалище “ЛИК” изключените от съюза председатели бяха допуснати на  конференцията.

Конференция все пак се проведе. След много дебати тримата председатели бяха допуснати като слушатели в залата. Те  бяха оставени да стоят прави отзад, без право на глас, докато ги критикуваха за случващото се, без да се взема под  внимание, че половината от дейностите, отчетени от регионалното ръководство, са свършени от тях. Обидени и  обезнадеждени от позицията и липсата на такава от регионалното и националното ръководство, тримата председатели  напуснаха залата. Там след лекция, в която проблемът бе омаловажен дотам, че да се каже, че това било проява на  междуличностни конфликти, се проведе гласуването за ново ръководство. Очаквано от всички, за регионален  председател бе избран Иванчо Атанасов.

Дали опасността от отцепване на плевенската общинска организация от Съюза на инвалидите си струваше  “навременното” провеждане на конференцията, ще стане ясно до дни. Факт е обаче, че с действията и бездействието си  ръководните органи на съюза обидиха много хора с увреждания, които им бяха гласували доверие да защитават техните  права.

Първият резултат от скандала е решението на председателя на читалище “ЛИК” Катя Божикова, която безвъзмездно  предоставя залата на читалището за срещи на Съюза, на инвалидите, да не се ангажира повече с тяхната дейност.  Мотивите й, изразени и в писмо до ръководството на Съюза е, че с поведението си са попречили на нормалния живот в  читалището и са провалили заниманията на младежите. Тя подчертава още, че е шокирана от факта, че възрастни хора  могат да действат по подобен начин в обществена институция. Фактът, че се е наложило да викат полиция, за да  предупредят хората да се овладеят, е натежал при вземането на решението да не се предоставя повече залата на Съюза  на инвалидите.

           / препечатано от в. ПОСРЕДНИК/

Съществува ли конфликт в Съюза на инвалидите в гр. Плевен? 

Вестник ВяРА предоставя своята трибуна за всички мнения, становища и позиции, като ще се радва ако може да помогне за разрешаване на конфликта

Това може би Ви интересува

Фондация „Хоризонти“ с финансовата подкрепа на Институт „Отворено общество“ провежда правно консултиране на хора с увреждания. Консултациите могат да се получават по няколко начина:

В Лични срещи с консултантите в приемна в гр. София, ул. „Ангел Кънчев“ 2, (сградата на КТ „Подкрепа“), ет.4, ст. 9 в дните от понеделник до четвъртък между 16 и 18 ч и в петък от 13 до 16 ч.

По телефона: 02/ 962 55 25 - за информация и задаване на правни въпроси

По телефона: 02/489 13 92 - за директни консултации, давани от правните ни консултанти в определените за консултиране дни и часове.

Чрез интернет - електронна поща - horizonti@dir.bg, skype - horizonti_consult

Консултациите са напълно безплатни за хора с увреждания. При необходимост ще могат да се завеждат дела и да се дават правни становища по въпроси, засягащи правата на хората с увреждания, както и (в случай на нужда) ще се търсят разрешения на конкретни проблеми и конфликти с институции и фирми .На страницата на фондация „Хоризонти“ – www.horizonti.bg ще се публикуват отговори на важни и актуални въпроси по социалното и трудовото право.Правните консултации ще се провеждат до месец ноември 2006 година.

Сайтът е предоставен от НПО България. 

Надзорният съвет на Националния осигурителен институт утвърди проект на закон за изменение и допълнение на Кодекса за социално осигуряване, който предвижда:

1. От 1.01.2007 г. минималният размер на пенсията за осигурителен стаж и възраст по чл. 68, ал. 1-3 на КСО да се определя със Закона за бюджета на ДОО, а не както досега – в процент към социалната пенсия за старост.

2. Минималните размери на останалите пенсии за трудова дейност по чл. 68, ал. 4 от КСО (при навършване на 65 г. възраст и осигурителен стаж не по-малко от 15 г.), за инвалидност поради общо заболяване, трудова злополука или професионална болест, както и на наследствени пенсии, определяни от пенсията за трудова дейност, да се определят в процент към минималния размер на пенсията за осигурителен стаж и възраст, определен със Закона за бюджета на ДОО.

3. Предвижда се за периода след 1 юли 2006 г. минималния размер на пенсията за осигурителен стаж и възраст да се определи от Министерския съвет.

4. Освен това, дава се право на Министерския съвет да извърши еднократно индексиране на пенсии от 

1 юли 2006 г.

Български жестомимичен език

В последно време особено наболял е проблемът за обучението по жестомимичен език. За да се осъществи успешно то, е  необходимо да се проучи езикът на глухите хора у нас. А за да стане това, трябва да се положи началото на научния  подход и професионалното отношение към този език. 

Българският жестомимичен език възниква спонтанно в глухата общност в България и служи като основно средство за  осъществяване на комуникацията между членовете на тази общност, които се определят като носители на този език.  Глухата общност се формира по редица признаци: увреждане на слуха, общи социални проблеми, общи дейности,  организация и др. За съжаление у нас не е разработена характеристиката на глухата общност, в която да се впише и  жестомимичният език.

Глухата общност се отличава и със специфична система за комуникация – жестомимичен език. Следователно тя може да  бъде определена като езикова (речева) общност. Понятието езикова общност се дефинира по два признака:

1/Общо средство за комуникация (език, диалект, социолект, които са самостоятелни системи, наречени функционални  езици);

2/Активно общуване между носителите на този език. Глухите общности в различните държави са отделни езикови  общности, защото вследствие ограниченото общуване помежду си, те са изградили различни жестомимични езици. Ето  защо говорим за български жестомимичен език.

В българската езикова територия се срещат разновидности на жестомимичния език, които могат да бъдат определени  като териториални диалекти. Можем да говорим и за жестомимично-езикови микрообщности в рамките на българската  жестомимична общност. Все още българският жестомимичен език съществува само в своите диалекти, без да има  официална (книжовна – неподходящо за жестомимичния език определение) форма.

В последно време се правят опити като официален жестомимичен език да бъде установен т. нар. калкиращ език.

В англоезичната и руската литература се разграничават два вида жестомимичен език – калкиращ и разговорен.  Калкиращият език се реализира чрез посредничеството на съответния вербален език, разчита на предварително  създадени речеви конструкции на вербалния език, след което ги калкира. Той заменя всяка дума или израз със  съответния жест или група жестове.За разлика от него разговорният жестомимичен език извършва непосредствено, пряко  преобразуването на мисълта в реч по специфични за този език принципи и правила. След като притежава собствена  система от средства за предаване на смисли, на този жестомимичен език може да се признае самостоятелен статут.  Още повече че именно той е езикът, който се използва активно в глухата общност. Калкиращият език се използва като  средство за общуване от ограничен кръг глухи хора, за които жестомимичният език не е първи. Това са глухи хора,  израснали в чуваща среда, които в по-късна възраст, вече със сравнително добро познаване на българския вербален език,  се приобщават към глухата общност и усвояват езика й. Налагането на този жестомимичен език е невъзможно, защото  по-голямата част от глухите хора не владеят добре вербалния език и няма как да ползват неговите структури.

Допълнителна трудност създават случаите, при които за едно понятие в един език има название, а в друг няма. Например  в английски няма название за вуйчо (мъж в отношение към детето на сестра си). Вуйчо се мисли заедно с чичо, свако и  т.н. и се назовава с uncle. По подобен начин е и в жестомимичния език – има един жест за чичо, вуйчо и т.н., което може  и да означава, че в съзнанието на носителя на жестомимичния език тези различия не са съществени и няма разчлененост  на понятието "мъж в отношение към детето на свои роднини". 

  Тайнствената сила на пирамидите   . МУМИИТЕ. РАЗКРИТАТА ЗАГАДКА 

Древните египтяни са полагали големи грижи мумиите да останат завинаги, да оцелеят от предполагаемите осквернители на гробове. Но те не са предвиждали какво ще им се случи, когато цивилизацията толкова напредне, че да започне масовото им унищожение. От началото на XIII почти до XVIII в. много мумии са били ликвидирани, защото се е смятало, че, стрити на прах, имат лечебно действие. В онези времена прах от мумия се е продавала и в аптеките. До такова "лекарство" са прибягвали не само необразовани хора, за които предразсъдъците са постоянен спътник в живота, но и издигнати личности, оставили дълбоки следи в културата и науката. За масовото унищожение на мумиите вина имат и техните бандажи, напоявани със смола и понякога дълги над 150 м. Тези бандажи са били използвани в Египет за отопление от бедните хора, а в Европа - за производство на определен вид хартия. Общоприета е тезата, че мумията е необходима на - душата на починалия, за да се върне в реалния свят. За да стане възможно прераждането, е било необходимо тялото като черупка на КА да се запази колкото е възможно по-добре във формата и вида, преди душата да го напусне. Тази интерпретация е правдоподобна, но длъжен съм да кажа, че има и други интересни обяснения за мумифицирането. Според Тот и Нилсен за много мистици мумификацията е била не условие за прераждане, а умишлено предотвратяване на прераждане. "Това изглежда вероятно - посочват двамата автори, - когато се разбере, че прераждането се е смятало за необходимо за несъвършените души. В този контекст би било естествено за фараона, смятан за "съвършен", да иска мумифициране на тялото си, така че, ако неговият дух се окаже дори мъничко несъвършен, да не може да се върне в предишната си черупка." Що се отнася до самото мумифициране всъщност няма никаква загадка. Наред с другата си функция като врата към отвъдното Царската камера е била използвана и за мумифициране на тленни останки. Операцията е била много проста. Тялото на починалия - почистено от вътрешностите или с тях - е било поставяно в саркофага за определен период. Пирамидните енергии са го поемали от този момент и са изсушавали всяка частица от него. После е зависело от близките дали да го мажат с благовонни масла и да го опаковат с бандажи. Вероятно това е било стандартна практика не само за фараони и висши жреци, но и за хора с високо обществено положение. Не изключвам за същата цел да са били използвани и други пирамиди в Египет освен тези в Гиза.

При едно свое пътуване в Египет френският радиестезист Антоан Бовис посетил Голямата пирамида в Гиза. В кутия за смет в Царската камера забелязал нахвърляни тела на заблудени и загинали малки животни, котки и плъхове. Направило му впечатление, че въпреки влажната атмосфера в камерата животинските трупове не само не показвали признаци на разлагане, но и били добре запазени и напълно мумифицирани. Бовис използвал своето махало и установил, че вътре в камерата съществува някаква непозната енергия, която може би е отговорна за мумификацията на животните. Още в този момент в неговия мозък на опитен изследовател се породило любопитството към пирамидата и пирамидната форма. Той се питал дали строителите є не са избрали нарочно тази форма като допълнителна мярка за добрата мумификация на фараоните. Напълно обяснимо е заключението му, че египетските жреци са познавали особеностите и свойствата на материята, на формите и на известни сили, способни да променят естествените процеси, както и начините да откриват и да анализират тези сили. Някои археологически находки, като багети и махала, свидетелстват, че египтяните са познавали радиестезията.

След завръщането си във Франция Антоан Бовис решава да направи експеримент. Той построил дървена пирамида с височина 75 см, ориентирал страните є в четирите посоки на света и поставил вътре трупа на котка. Умрялото животно се мумифицирало. Бовис повторил експеримента с други органични материали. Когато и те не показали признаци на разваляне, се убедил, че вътре в пирамидата съществуват сили, които задържат процесите на гниене и ускоряват изсушаването. 

ЛюБОПИТНО

Ножчето за бръснене е открито в края на ХIХ век. Американецът Жилет подарява на мъжете от целия свят това революционно изделие. Сутрешният тоалет на нашите прадеди става бърз, приятен и... безопасен. Рядко са откритията от онова време, които тъй бързо се разпространяват и усъвършенстват. Една от причините е, че ножчето за бръснене все пак има отношение към модата и външния вид, а мъжете са доказано суетни. Друга причина е първоначално краткият му живот: в продължение на десетилетия ножчетата са се използвали по за две-три бръснения. Това налагало огромно производство и ​ поради това битка за голям, сигурен пазар. 

Освен в технологиите, качеството и използваните стомани борбата се водела и в областта на опаковките. Точно върху тях с много въображение и изобретателност е разгърната и темата, възбуждаща мъжкото сърце през всички епохи: войната. Тази тема, въплътена в различни сюжети и образи, е ... продала милиони ножчета през изминалия ХХ век. 

За своя бизнес производителите са използвали случки и герои от бойните полета на древността и на съвремието. Троянската война например е използвана от фирмите на различни страни. Има унгарски ножчета “Зевс” и “Арес”, немско “Аполо” ​ това във връзка с легендата, че боговете са участвали на страната на двете враждуващи страни. Легендата за троянския кон е сюжет от опаковката на шведското ножче “Троя”. Цезар, великият военачалник от древността, ще срещнем върху немско и швейцарско ножче. Неговите противници келтите се мъдрят върху френското “Келт”. Викингите, този храбър и войнствен народ, са върху шведските ножчета “Викинг” и “Тифана”, а на опаковката на норвежкото “Хьовдинг” има викингски военен кораб. Разточително е представено оръжието. На артилерията например са посветени немското ножче “Макс” и италианското “Алпина”. Патрони ще видите върху унгарското “Патрон”. Авиация ​ върху италианските “Армата адзура”, шведските “Клипер” и “Спийд”, чешкото “Авион”, датското “Фливер”, руското “Вертолет”. Италианското “Мак”, американското “Нейви”, германските “Хамбург и Елбвахт”, както и френското “Ил дьо Франс” пък са с кораби. Атомното оръжие е застъпено в италианското ножче “Атомик”. Дейността на Американския Червен кръст е тема на две американски ножчета ​ “Американ Ред Крос” и “Хоспитал”. Ножчетата, върху чиито опаковки тя е осъществена, са раздавани безплатно на ранените войници.Идеята военната тема да се използва в опаковките на ножчетата за бръснене се оказала твърде печеливша. Може би заради това, че мъжът пред огледалото винаги иска да се види в друга, по-героична светлина. А може би и защото току що избръснатият мъж се чувства готов за велики дела. В това число и военни... 

